Zephany Nurse-saak: Staat eis tronkstrafMorne en Celeste Nurse, Zephany se biologiese ouers. Foto: ANA Die staat het Donderdag in die Wes-Kaapse hooggeregshof gevra die 52-jarige vrou, wat skuldig bevind is aan die ontvoering van Zephany Nurse byna 20 jaar gelede, moet direkte tronkstraf opgelê word. Die beskuldigde, wie se naam nie genoem mag word nie om Zephany se ware identiteit te beskerm, is vroeër vanjaar skuldig bevind aan ontvoering, bedrog en die oortreding van die Kinderwet. Sy het die drie dae oue Zephany op 30 April 1997 uit haar biologiese ma se hospitaalkamer in die Groote Schuur-hospitaal ontvoer. Zephany se ware identiteit het verlede jaar aan die lig gekom toe haar jonger biologiese suster by dieselfde hoërskool as sy begin skoolgaan het. Slotbetoë in die voortslepende saak is Donderdag gelewer. Adv. Reaz Khan, namens die beskuldigde, het die hof versoek om nie die straf met ŉ gees van woede te benader nie. Hy het gesê die publiek wil wraak neem en dit is verstaanbaar, aangesien die beskuldigde nie skuld beken het nie en geen berou toon nie. Hy het erken die Nurse-familie het deur ŉ traumatiese tyd gegaan, maar het gesê die hof moet rekenskap hou van die beskuldigde se persoonlike omstandighede en dat sy as kind en volwassene ook trauma ervaar het. Hy het aangevoer die vrou se ouderdom, swak gesondheid en die feit dat sy ŉ eerste oortreder is, moet as versagtende faktore oorweeg word. Khan het voorts gesê hoewel die staat aanvoer die beskuldigde is manipulerend, moet dit in ag geneem word dat sy nie die kind van die gemeenskap weggesteek het nie, maar haar by die skool ingeskryf het. Regter John Hlophe het egter dié argument verwerp en gesê die misdaad was vooraf beplan. “Sy het die kind ŉ ander naam gegee en nie vir haar die waarheid vertel nie,” het Hlophe gesê. Hy het gesê die beskuldigde kon skuld beken het, eerder as om “die hof se tyd te mors”. Staatsaanklaer Evadne Kortje het aangevoer die beskuldigde het vir 17 jaar lank die voordele gehad om Zephany vir haarself te hou. “Sy het hof toe gekom en vertel sy het Zephany bederf en haar versorg en daarom is sy spesiaal. Dit is nie die geval nie. Sy is skuldig bevind aan ŉ ernstige oortreding,” het Kortje gesê. Sy het gesê die nagevolge van die misdaad sal nooit uitgewis kan word nie en die biologiese ouers is van hul natuurlike regte ontneem. “Dit kan nie in die samelewing goedgekeur word dat vroue na hospitale toe gaan en net babas vat nie. Dit is wat die beskuldigde gedoen het.” Kortje het aangevoer die beskuldigde se gebrek aan berou en empatie is “skokkend om die minste te sê”. Sy het direkte tronkstraf van 15 jaar versoek om die erns van die misdaad te weerspieël. “Haar optrede het Zephany se identiteit heeltemal uitgewis.” Zephany se ouers, Celeste en Morne Nurse, het ter verswaring van die vonnis getuig die ontvoering het ŉ ernstige uitwerking op hul lewens gehad en hulle het gevolglik nie ŉ verhouding met hul dogter nie. Hlophe het die vonnisuitspraak tot Maandag voorbehou. Lees alle vorige berigte oor Zephany Nurse op Maroela Media.